የወያኔ ጥንካሬ፣ ዓላማው፣ አደረጃጀቱ፣ ያሰባሰበው የሰው ኃይል ወይም የነደፈው ፖሊሲ አይደለም። የጥንካሬው መሠረቱና ምንጩ ወየኔ ጠንካራ ተቃዋሚ የሌለው ዕድለኛ ቡድን መኆኑ ነው፡፡ የሕወሓት ጥንካሬ ሌላ ምንም ሳይሆን፣ የተቃዋሚው ሁለንተናዊ ድክመት ነው። የተቃዋሚው ድክመት መሠረትና ምንጩ ደግሞ፣ የተበታተነና እንኩዋን አብሮ ለመሥራትና ለመኖር የጋራ ጠላቱ በሆነው ወያኔ ላይ አንድ ዓይነት አመለካከት መቅረጽ ያልቻለ መኆኑ ነው። ይህም በመሆኑ፣ የተቃዋሚው ሁለንተናዊ ድክመት፣ ለወያኔ ዙሪያገብ ጥንካሬ ሰጥቶት ይገኛል። ይህ የተቃዋሚ ሁለንተናዊ ድክመት፣ ወያኔ ያላንዳች ሀሳብ፣ ምን ይመጣብኛል ሳይል፣ ተንጋሎ ተኝቶ 21 ዓመት ኢትዮጵያንና ኢትዮጵያዊነትን እንዲያጠፋ ሠፊ ዕድል ሰጠው። የመለስ ዜናዊ ሕልፈተ ሞት ያስከተለው የሥልጣን ባለቤትነት ክፍተት በተቃዋሚ ወገን መካከል ያለውን ድክመት አጉልቶ አሳይቱዋል። በመሆኑም የመለስ ሕልፈትን ተከትሎ በወያኔ/ኢሕአዴግ መካከል ሠፊ ልዩነት ተፈጥሮ፣ ሥልጣን የምታርፍበት ቦታ አጥታ፣ በአውላላ ሜዳ ላይ በቆመችበት ወቅት፣ እኔ አለሁ የሚላት ተቃዋሚ ወገን ጠፍቶ፣ ይኸውና በመለስ የሙት መንፈስ አገርና ሕዝብ ይገዛል።
